**El secretari d’Universitats i Recerca destaca el TecnoCampus com una “institució acadèmica de primer ordre”**

El secretari d’Universitats i Recerca de la Generalitat de Catalunya, Arcadi Navarro, ha visitat avui el TecnoCampus, acompanyat de la presidenta, Dolors Guillén, la vicepresidenta, Alícia Romero, i l’equip directiu del parc. Navarro s’ha mostrat molt satisfet tant de la part universitària com del parc tecnològic, i ha apuntat que “el TecnoCampus és avui una institució acadèmica de primer ordre”.

Per Navarro, la clau és que el TecnoCampus no només dóna servei al territori, sinó que contribueix a la riquesa del país. En aquest sentit, ha remarcat que bona part dels estudiants que trien estudiar al TecnoCampus ja ho fan en primera opció i provenen de tot el territori català.

A preguntes dels mitjans, Navarro s’ha mostrat obert a estudiar que el TecnoCampus rebi finançament de la Generalitat. “En un context de recuperació econòmica, és raonable plantejar-se que la Generalitat tingui contractes-programa amb totes les universitats”, ha indicat.

Per la seva banda, la presidenta del TecnoCampus, Dolors Guillén, ha assegurat que el suport de la Generalitat serà clau en el desplegament del Pla Estratègic 2022 del TecnoCampus, que contempla entre altres accions la consolidació de les titulacions i el nombre d’estudiants de grau i el creixement de l’oferta de màsters i postgraus. Guillén ha afegit que el projecte busca la singularitat en la unió de la universitat i l’empresa, de la qual es donarà una nova mostra el curs vinent amb l’estrena d’espais destinats a empreses de l’àmbit de la salut en l’edifici TCM6, inaugurat l’octubre passat.

Más informació:
Oriol Ribet
Telf. 93 741 49 60 / 678 794 288
[www.tecnocampus.cat](http://www.tecnocampus.cat)